b'\n_START_ARTICLE_\nNapapiirin sankarit\n_START_SECTION_\nJuoni\n_START_PARAGRAPH_\nAlussa luonteeltaan pessimistinen Kapu (Jasper P\xc3\xa4\xc3\xa4kk\xc3\xb6nen) kertoo kuinka oli yl\xc3\xa4asteella tehnyt esitelm\xc3\xa4n "kiikkukelosta", johon h\xc3\xa4nen kotiseutunsa ihmisill\xc3\xa4 oli ollut tapana hirtt\xc3\xa4yty\xc3\xa4._NEWLINE_Nykyhetkess\xc3\xa4 Kapun paras kaveri ja pitk\xc3\xa4aikaisty\xc3\xb6t\xc3\xb6n Janne Syv\xc3\xa4j\xc3\xa4rvi (Jussi Vatanen) on ollut jo yhdeks\xc3\xa4n vuotta yhdess\xc3\xa4 avovaimonsa Inari Junturan (Pamela Tola) kanssa. Heill\xc3\xa4 ei kuitenkaan ollut viel\xc3\xa4 digiboksia. Janne k\xc3\xa4y Kapun sek\xc3\xa4 Tapio R\xc3\xa4ih\xc3\xa4sen (Timo Lavikainen) luona hakemassa tarvikkeita televisiotason kokoamiseen, mutta tulee samalla k\xc3\xa4ytt\xc3\xa4neeksi l\xc3\xa4hibaarissa peliautomaattiin ja olueen osan 50 eurosta, jotka Inari oli antanut digiboksin ostamiseen. Kuultuaan t\xc3\xa4st\xc3\xa4 Inari suuttuu ja uhkaa muuttaa Tampereelle, jos Janne ei hanki jostain digiboksia aamuun menness\xc3\xa4._NEWLINE_Janne soittaa appiukolleen, Martti Junturalle (Asko Sahlman), ja l\xc3\xa4htee kohti Rovanieme\xc3\xa4 Kapun ja R\xc3\xa4ih\xc3\xa4sen kanssa TIS-51-autolla, tarkoituksenaan ostaa Martilta digiboksi ja tienata tarvittavat rahat matkan aikana. Autosta loppuu matkan aikana bensiini, joten he l\xc3\xa4htev\xc3\xa4t lainaamaan sit\xc3\xa4 Inarin ex-poikayst\xc3\xa4v\xc3\xa4lt\xc3\xa4 Pikku-Mikolta (Kari Ketonen). Mikko tarjoaa Jannelle vanhan digiboksinsa, mutta Janne ei huoli sit\xc3\xa4. Pojat jatkavat matkaansa, kun taas Mikko l\xc3\xa4htee auttamaan Inaria valmistautumaan muutossa._NEWLINE_Pojat saapuvat Yll\xc3\xa4kselle, miss\xc3\xa4 Janne yritt\xc3\xa4\xc3\xa4 tarjota ihmisille taksikyytej\xc3\xa4, mutta saakin vain niskoilleen oikeiden taksikuskien vihan. H\xc3\xa4n p\xc3\xa4\xc3\xa4tyy avaamaan uppopallojoukkue Seireenien tyt\xc3\xb6ille avannon ja tienaa n\xc3\xa4ilt\xc3\xa4 50 euroa. Joukkueen hyperseksuaaliset tyt\xc3\xb6t eiv\xc3\xa4t kuitenkaan halua p\xc3\xa4\xc3\xa4st\xc3\xa4\xc3\xa4 Jannea l\xc3\xa4htem\xc3\xa4\xc3\xa4n, kunnes Kapu tulee pelastamaan h\xc3\xa4net. Karaokebaarissa R\xc3\xa4ih\xc3\xa4nen tutustuu yksinhuoltaja Marjukkaan (Miia Nuutila) ja heid\xc3\xa4n v\xc3\xa4lilleen alkaa nousta kipin\xc3\xa4\xc3\xa4, mutta R\xc3\xa4ih\xc3\xa4nen alkaa ep\xc3\xa4r\xc3\xb6id\xc3\xa4 ja j\xc3\xa4\xc3\xa4 kiinni vessan ikkunaan yritt\xc3\xa4ess\xc3\xa4\xc3\xa4n paeta paikalta. R\xc3\xa4ih\xc3\xa4sen auttamiseksi Janne joutuu korvaukseksi maksamaan hotellille tienaamansa rahat._NEWLINE_My\xc3\xb6hemmin poliisit pys\xc3\xa4ytt\xc3\xa4v\xc3\xa4t heid\xc3\xa4t rikkin\xc3\xa4isen takavalon ja rattijuopumusep\xc3\xa4ilyn vuoksi ja takavarikoivat auton avaimet. Janne saa auton k\xc3\xa4yntiin ilmankin, mutta he ajavat kolarin ja auto p\xc3\xa4\xc3\xa4tyy katolleen. Janne soittaa Inarille ja vaatii selityst\xc3\xa4 digiboksin t\xc3\xa4rkeyteen. Inari kertoo olevansa raskaana ja haluaa Jannen todistavan itsens\xc3\xa4 kelvolliseksi is\xc3\xa4ksi. Kapun ja R\xc3\xa4ih\xc3\xa4sen haastaessa l\xc3\xa4heisess\xc3\xa4 baarissa riitaa \xe2\x80\x9dKittil\xc3\xa4n runkkareiden\xe2\x80\x9d kanssa, Janne p\xc3\xa4\xc3\xa4tt\xc3\xa4\xc3\xa4 viel\xc3\xa4 jatkaa matkaa ja kertoo kavereilleen Inarin raskaudesta. Seuraavaksi he kohtaavat ven\xc3\xa4l\xc3\xa4isi\xc3\xa4 turisteja, jotka olivat t\xc3\xb6rm\xc3\xa4nneet poroon. Yksi heist\xc3\xa4, Sergei, haluaisi sy\xc3\xb6d\xc3\xa4 poron ja Janne tarjoutuu auttamaan sen k\xc3\xa4sittelyss\xc3\xa4. Ven\xc3\xa4l\xc3\xa4isten vuokraamassa m\xc3\xb6kiss\xc3\xa4 Janne selitt\xc3\xa4\xc3\xa4 tilanteensa ja Sergei lupaa rahat digiboksia varten. Kun Janne tulee hakemaan rahoja, Sergei on h\xc3\xa4din tuskin hereill\xc3\xa4. Toinen ven\xc3\xa4l\xc3\xa4inen luulee h\xc3\xa4nen yritt\xc3\xa4v\xc3\xa4n varastaa ja alkaa jahdata poikia v\xc3\xa4rikuula-aseen kanssa. Pojat pakenevat lumikelkalla j\xc3\xa4\xc3\xa4tyneelle j\xc3\xa4rvelle ja palaavat lumimyrskyn j\xc3\xa4lkeen autolleen._NEWLINE_R\xc3\xa4ih\xc3\xa4nen palaa Yll\xc3\xa4kselle Marjukan luokse, kun taas Janne ja Kapu jatkavat Rovaniemelle. Janne lainaa huoltoasemalta pesutynnyrin sek\xc3\xa4 kuivauslastan ja yritt\xc3\xa4\xc3\xa4 tienata risteyksess\xc3\xa4 liikennevaloihin pys\xc3\xa4htyvilt\xc3\xa4 autoilijoilta rahaa. Aluksi yksik\xc3\xa4\xc3\xa4n auto ei meinaa pys\xc3\xa4hty\xc3\xa4, kunnes valoihin j\xc3\xa4\xc3\xa4 yksi taksi, jonka asiakas oksentaa auton penkille. Janne tarjoutuu auttamaan auton puhdistamisessa ja saa riitt\xc3\xa4v\xc3\xa4sti rahaa digiboksiin ja samalla TIS-51:n korjaukseen. Ostettuaan digiboksin Janne ja Kapu aloittavat paluumatkan._NEWLINE_Sill\xc3\xa4 v\xc3\xa4lin Inari saa selville Mikon auttaneen muutossa vain, koska haluaa h\xc3\xa4net takaisin. Inari p\xc3\xa4\xc3\xa4tt\xc3\xa4\xc3\xa4 luopua muuttoaikeistaan, mutta Mikko j\xc3\xa4\xc3\xa4kin taloon ja yritt\xc3\xa4\xc3\xa4 lavastaa tilanteen n\xc3\xa4ytt\xc3\xa4m\xc3\xa4\xc3\xa4n silt\xc3\xa4, ett\xc3\xa4 olisi harrastanut seksi\xc3\xa4 Inarin kanssa. N\xc3\xa4hty\xc3\xa4\xc3\xa4n t\xc3\xa4m\xc3\xa4n Janne rikkoo raivoissaan digiboksin. Mutta sitten Inari her\xc3\xa4\xc3\xa4 ja ajaa Mikon pois. Janne ja Inari tekev\xc3\xa4t sovinnon. Pian Sergei saapuu helikopterilla ja tuo heille digiboksin sek\xc3\xa4 Jannen unohtuneen lompakon. Yll\xc3\xa4ksell\xc3\xa4 R\xc3\xa4ih\xc3\xa4nen ja Marjukka ovat my\xc3\xb6s onnellisina yhdess\xc3\xa4. Kapu puolestaan on p\xc3\xa4\xc3\xa4ssyt eroon pessimistisyydest\xc3\xa4\xc3\xa4n ja p\xc3\xa4\xc3\xa4tt\xc3\xa4\xc3\xa4 kaataa kirveell\xc3\xa4 kiikkukelon.\n_START_SECTION_\nTuotanto\n_START_PARAGRAPH_\nElokuvaa kuvattiin Kolarissa, \xc3\x84k\xc3\xa4slompolossa ja Rovaniemell\xc3\xa4 marras-joulukuussa 2009. Studiokohtaukset kuvattiin Ruotsissa tammi-helmikuussa 2010. Elokuvassa esiintyv\xc3\xa4 Tapion auto on Ford Sierra vuosimallia 1990.'